冬日示楊季若梁天機
作者：鄭獬
朝代：宋

paragraphs: 天河忽側飛雹傾，丁丁屋瓦相敲鳴。
撲衣寫下白玉粒，脚底踏碎真珠聲。
官舍高屋苦濩落，此時不易孤客情。
潁侯恰寄玉泉釀，乳花甘滑琉璃清。
紅糟淮白復脆美，佐之綠菘作吳羹。
縱談往舊雜嘲戲，大笑觴倒金酒觥。
閒以罰令却寂默，四座睥睨如伏兵。
人生會合即爲樂，况子歸意凌青冥。
赤尾鯉魚在泥滓，行見兩翅穿鱗生。
跳身聳鬣望東海，蒼崖枯涸埋層冰。
明年春風掃地起，一起萬物皆光明。